Jovi Esteve, meteoròleg: «De moment, 2024 ha començat sec i sense perspectives que vinga pluja»
09 febrer 2024

## Jovi Esteve, meteoròleg: «De moment, 2024 ha començat sec i sense perspectives que vinga pluja»09 febrer 2024Última actualització: 09 febrer 2024

![](../gestion/img/40abafbd1d3875f02215b1da0b73efa5c5b6fa9b2a3f14023a14aa20763597ef.jpg)  
  

La **primera tinenta d’Alcaldia i regidora de Medi Ambient, Sostenibilitat i Emergència climàtica, Alícia Izquierdo**, ha comparegut hui junt amb **Jovi Esteve, meteoròleg i responsable del servei municipal Inforatge Gandia**, per fer un **resum de les dades climatològiques més destacades de Gandia durant 2023 i els últims anys**.

Fa ja quatre anys que el departament de Medi Ambient va recuperar el **servei d'informació meteorològica**. Així, l'empresa Inforatge, que té instal·lades dues estacions a la teulada de l’antic edifici del Mercat Municipal, darrere de l’Ajuntament, i al poliesportiu del Grau, permet anticipar tots els fenòmens naturals que puguen suposar un risc per al municipi i alertar la ciutadania amb suficient marge de temps.

A més, la mesura beneficia els agricultors, els pescadors o els clubs d’esports a l’aire lliure, que poden planificar millor les seues tasques, i a l'Ajuntament, que aconsegueix tindre una informació precisa de cara als actes que organitza al llarg de l'any.

El mètode també afavoreix que el Govern local puga obtindre un seguiment meteorològic a temps real, un informe per si cal reclamar alguna cosa a les companyies d'assegurances, un sistema d'alertes propi i una pàgina web. A través de **[gandia.com](https://www.visitgandia.com/gnd/web_php/index.php#carousel__slide0)**, la gent pot consultar totes les dades recollides per les estacions (pluja, vent, temperatura, humitat, pressió, acumulats mensuals, anuals, etc.) i una previsió detallada per al dia de la cerca, l'endemà i les pròximes jornades. La web també inclou un apartat amb les dades històriques i un blog amb divulgació de temes meteorològics i mediambientals.

_«Al final, un Ajuntament vol saber que passarà al seu poble. Ací entrem nosaltres, que donem una atenció personalitzada i oficial. Fem seguiments de la ciutat nit i dia i tenim un telèfon de 24 hores disponible»_, ha explicat Esteve sobre l'empresa.

Quant a les dades, l’expert ha destacat que, des que Inforatge Gandia està a la ciutat, l'entitat ha fet 13 informes per a asseguradores. _«Gandia és una zona amb una orografia molt delicada que sol tindre episodis molt violents. De fet, aquests són cada vegada més freqüents a causa del canvi climàtic»_, ha assegurat.

Precisament, aquest fenomen és el que ha fet que, **pràcticament cada dia dels últims estius** hi haja hagut **nits tropicals**, és a dir, amb termòmetres que no baixen dels 20°. _«Fa trenta anys hi havia 10 o 12 nits així en 120 dies, hui en dia el nombre ha pujat de 100. A més, hem tingut **entre 10 i 15 nits equatorials**, és a dir, quan les nits no baixen dels 25°, una cosa impensable abans»_, ha assenyalat.

De fet, **en els últims 5 o 6 anys, no hi ha hagut temperatures que hagen baixat dels 0° i els estius ja no duren tres mesos, sinó quasi quatre**. _«Ara, la segona meitat de maig i la primera de setembre presenten característiques pròpies de l'estiu. S'està donant una desestacionalització provocada per l'escalfament global»_, ha afegit el meteoròleg.

Respecte a la resta de xifres, al llarg de l'any la localitat va tindre **ratxes de vent de vora 100 km/hora i, mentre que 2022 va ser l'any més plujós des que n'hi ha registres, 2023 va ser un dels anys més secs dels últims quaranta anys**.

_«Hui en dia esteu aguantant gràcies a les precipitacions i als excedents de fa dos anys. De moment, 2024 ha començat sec i sense perspectives que vinga pluja»_, ha esmentat el meteoròleg.

[Twittear](https://twitter.com/share)